Liikenne- ja viestintäministeriö

kirjaamo@lvm.fi

liikennekaari@lvm.fi

Lausuntopyyntönne 27.4.2017/Dnro LVM/905/03/2017

Luonnos HE laiksi liikenteen palveluista annetun lain muuttamiseksi ja eräiksi siihen liittyviksi laeiksi

Akava pitää yleisesti ottaen hyvänä liikenne- ja viestintäministeriön esittämää Liikennekaari-lainsäädäntöhankkeen II-vaihetta. Ehdotuksen mukaan tavoitteena on toteuttaa liikennekaarihanketta täydentämällä liikenteen palveluista annettu laki kattamaan kaikki liikennemuodot.

Liikennekaaressa esitetään liikenteen palvelujen kehittämistä siten, että luodaan mahdollisuus hyödyntää liikenteeseen liittyviä tietoja avointen rajapintojen kautta. Yhtenäisten matkaketjujen synnyttäminen edellyttää eri liikennemuotojen yksittäisten matkojen yhdistelyä. Edellytys liikkumispalveluiden syntymiselle on, että kaikkien toimijoiden käytettävissä on kunkin toimijan olennaiset tiedot ja ne jaetaan avoimin rajapinnoin. Matkustajan oikeuksien kannalta kriittinen kysymys on, kuka viime kädessä vastaa usean toimijan toteuttamasta matkaketjusta. Laki velvoittaa välityspalvelun tarjoajan ilmoittamaan minkä tahon puoleen pitää kääntyä. Esitetyssä mallissa matkustajan oikeudet jäävät edelleen epäselvään tilanteeseen.

Akavan mielestä liikenteen turvallisuuteen liittyvää valvontaa ei tule ehdotuksella heikentää. Jatkossakin julkisella viranomaistaholla on oltava yksiselitteinen vastuu kokonaisturvallisuudesta, mikä ei voi perustua ainoastaan jälkikäteisvalvontaan. Liikenteen turvallisuutta ei voi jättää pelkästään yritysten omien turvallisuusjärjestelmien varaan.

Akava haluaa kiinnittää huomiota liikennepalvelujen järjestäjien hinnoittelumekanismien avaamiseen lentoliikenteessä. Suomen ei pidä asettaa lentoyhtiöille sellaisia lisävelvoitteita, jotka heikentävät niiden kilpailuasetelmaa ja sitä kautta Suomen erityisasemaa Euroopan ja Aasian lentoliikenteen solmupisteenä.

Akava ry

Sture Fjäder Pekka Piispanen

puheenjohtaja johtaja